Prefektura e Kosovës

Prefektura e Kosovës ishte një ndarje administrative e shtetit shqiptar në vitet 1921-1945. 

 Emri 
Lidhur  me rrethanat dhe arësyet e emërtimit të kësaj prefekture me emrin "Kosova" mendohet qe ishin motive politike e patriotike, për të nënvijëzuar ndarjen e  padrejtë  të  Kosovës  nga  shteti  shqiptar  dhe  unitetin  natyror  të  këtyre  dy  anëve  të kufirit. Në fakt nga të gjitha pikëpamjet gjeografike, historike, ekonomike dhe kulturore, territori i Prefekturës së Kukësit nuk ishte tjetër pos vijim i pjesës së Kosovës.

 Histori 
Fillimisht, në 1921 zona e Krumës dhe Hasit u përfshinë në prefekturën e quajtur Prefektura  e  Drinit, në fakt e Dibrës, pasi qendra ishte në Peshkopi. Kjo  njësi  administrative  përfshinte  brenda  saj  territoret  e Rrethit të Kukësit deri tek Drini i Bardhë në veri.  Pas  largimit  të  forcave  pushtuese  jugosllave  nga  territoret  në  veri  të Drinit  dhe  lindje  të Drinit të Zi, në vitin 1922 u krijua Prefektura e Kosovës me qendër Krumën. Brenda saj u përfshinë  territoret  e  sotme  të  qarkut  të  Kukësit,  pra  rrethet  Kukës, Has, dhe  Bajram  Curri me dy nënprefektura: Lumën me qendër Bicajt dhe Tropojën me qendër Kolgecajn.

Prefektura e Kosovës përfshinte Hasin, Lumën e Malësinë e Gjakovës dhe ishte njëra  prej  9  prefekturave  të  Shqipërisë, brenda  së  cilës përfshiheshin thuajse territoret e sotme të Prefekturës së Kukësit, duke përjashtuar zonën e Malziut (Shëmrisë) që deri në maj të vitit 1945 ka qenë pjesë e Nënprefekturës së Pukës dhe Prefekturës së Shkodrës si dhe Kalasë së Dodës, që iu hoq asaj, në vitin 1952, per t'i kaluar Qarkut të Dibrës.

Në shkurt  të  vitit  1925,  pas  trazirave  të  vitit  1924,  qendra e Prefekturës se Kosovës (prefektura e sotme e Kukësit) u transferua nga Kruma në fshatin Kukës, deri atëhere qendër krahinarie që nuk i arrinte të 200 banorët. Transferimi u realizua  vetëm pas muajit gusht të atij viti, kohë kur duket se u krijuan kushtet minimale për këtë gjë. Kjo kohë shënon dhe fillimet e jetës së qytetit të Kukësit.

 Demografi 
Prefektura e Kosovës ne vitin 1923 kishte 41323 banorë.

 Referime 

Kategoria:Njësi administrative historike të Shqipërisë
Kategoria:Historia e Kosovës
Kategoria:Historia e Shqipërisë
Kategoria:Prefektura në Shqipëri